รัฐบาลไทย-ข่าวทำเนียบรัฐบาล-การรื้อถอนโบราณสถาน “บ้านบอมเบย์เบอร์ม่า” ที่จังหวัดแพร่
วันพฤหัสบดีที่ 6 สิงหาคม 2563
การรื้อถอนโบราณสถาน “บ้านบอมเบย์เบอร์ม่า” ที่จังหวัดแพร่
สรุปการตอบกระทู้ถามในการประชุมวุฒิสภา  วันจันทร์ที่ ๒๒ มิถุนายน ๒๕๖๓
เรื่อง        การรื้อถอนโบราณสถาน “บ้านบอมเบย์เบอร์ม่า” ที่จังหวัดแพร่
ผู้ตั้งกระทู้ถาม  นายคํานุณ สิทธิสมาน
ถาม         นายกรัฐมนตรี
ผู้ตอบ       รัฐมนตรีว่าการกระทรวงทรัพยากรธรรมชาติและสิ่งแวดล้อม
ผู้ถาม : นายคํานูณ สิทธิสมาน ถามกระทู้โดยสรุปดังนี้
จากกรณีปัญหาการรื้อถอนโบราณสถาน “บ้านบอมเบย์เบอร์ม่า” ซึ่งเป็นอาคารไม้ อายุราว ๑๒๐ - ๑๓๐ ปี และใช้เป็นอาคารศูนย์เรียนรู้การป่าไม้ อําเภอเมืองแพร่ จังหวัดแพร่ นั้น ปัจจุบันมีหลายหน่วยงานราชการใช้สถานที่เชิงโบราณสถานเป็นสถานที่ทําการจํานวนมาก และมีการเปลี่ยนแปลงสภาพอาคารจากเดิม การรื้อถอนดังกล่าวเป็นการกระทําความผิดตามกฎหมายอย่างชัดแจ้ง มีโทษทางอาญา โดยตามมาตรา ๔ ส่วนบทนิยาม “โบราณสถาน” ของพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ พ.ศ. ๒๕๐๔ แก้ไขเพิ่มเติม พ.ศ. ๒๕๓๕ ถือว่าอาคารแห่งนี้เป็นโบราณสถาน ซึ่งการดําเนินการที่ถูกต้องตามกฎหมายต้องขออนุญาตต่อกรมศิลปากร ประกอบกับ ต้องทําตามเงื่อนไขต่าง ๆ ที่กําหนดไว้และหากไม่ดําเนินการจะมีโทษทางอาญา ในกรณีอาคาร “บ้านบอมเบย์เบอร์ม่า”นี้จากการประชุมร่วมกันของหน่วยราชการและภาคประชาชน จะเห็นได้ว่าการซ่อมแซม การรื้ออาคารไม่ได้กระทําตามหลักวิชาการอนุรักษ์ซ่อมแซม
ขอเรียนถามว่า การรื้อถอน โบราณสถาน “บ้านบอมเบย์เบอร์ม่า” เป็นการกระทําผิดตามกฎหมายหรือไม่และการซ่อมแซมให้เหมือนเดิม หรือใกล้เคียงเดิมให้มากที่สุดจะดําเนินการอย่างไร และจะใช้งบประมาณส่วนไหน อีกทั้ง ผู้ใดจะเป็นผู้รับผิดชอบ และจากบทเรียนนี้จะมีการดําเนินการอย่างไรเพื่อไม่ให้เกิดเหตุขึ้นอีก ในส่วนของวุฒิสภานั้น คณะกรรมาธิการสามัญวุฒิสภาชุดที่เกี่ยวข้องกับกรณีดังกล่าวคงรับดําเนินการสอบสวนต่อไป นอกจากนี้ ขอเสนอให้นําเรื่องนี้เข้าสู่คณะรัฐมนตรีเพื่อที่จะดําเนินการอย่างเป็นระบบในเรื่องที่เกี่ยวกับอาคารที่มีลักษณะโบราณสถานตามสภาพที่อยู่ในการครอบครองหน่วยงานราชการต่าง ๆ
ผู้ตอบ : รัฐมนตรีว่าการกระทรวงทรัพยากรธรรมชาติและสิ่งแวดล้อม ตอบชี้แจงกระทู้โดยสรุปดังนี้
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ผู้ได้รับมอบหมายให้ตอบกระทู้ถามตอบชี้แจงว่า กระทรวงทรัพยากรธรรมชาติและสิ่งแวดล้อมขอแสดงความเสียใจและขอโทษไปยังประชาชนจังหวัดแพร่ และประชาชนที่รักในโบราณสถานต่อเหตุการณ์ที่เกิดขึ้น ทั้งนี้ อาคารแห่งนี้ตั้งขึ้นมาตั้งแต่ปีประมาณ พ.ศ. ๒๔๓๒ และปี ๒๕๔๕ โอนมาอยู่ภายใต้กรมอุทยานแห่งชาติ สัตว์ป่า และพันธุ์พืช ต่อมามีแนวคิดจะบูรณะและซ่อมแซมให้ดีขึ้น โดยได้งบประมาณในปี พ.ศ. ๒๕๖๓ สําหรับความผิดพลาดที่เกิดขึ้น เนื่องจากเจ้าหน้าที่ไม่ได้คํานึงถึงประชาชน และการมีส่วนร่วมของประชาชนในพื้นที่ ขณะนี้กรมอุทยานแห่งชาติ สัตว์ป่า และพันธุ์พืช ได้ตั้งกรรมการสอบสวน พร้อมทั้งได้ย้ายหัวหน้าสวนรุกขชาติเชตวันออกนอกพื้นที่ไปแล้ว หากในกระบวนการสอบสวนพบผู้ใดกระทําความผิด โดยเฉพาะเจ้าหน้าที่ของรัฐ ขอให้คํามั่นว่าจะไม่มีการปกป้องผู้กระทําความผิดอย่างแน่นอน ในส่วนความเสียหายที่เกิดขึ้นกรมอุทยานแห่งชาติ สัตว์ป่าและพันธุ์พืช จะรับผิดชอบค่าใช้จ่ายทั้งหมดในการเยียวยาเพื่อบูรณะอาคารดังกล่าว และจะประสานงานกับทุกหน่วยงาน เพื่อขอคําแนะนําจากผู้เชี่ยวชาญในการดําเนินการ และต้องมีการประสานงานกับหน่วยงานต่าง ๆ ที่เกี่ยวข้องในจังหวัดอย่างใกล้ชิด ส่วนที่มีการรื้อถอนมาแล้วจะมีการดูแลอย่างเข้มงวดเพื่อป้องกันเหตุต่าง ๆ ที่อาจเกิดขึ้น หากใครมีข้อมูลว่ามีการนําไม้ไปขายขอให้แจ้งมาจะดําเนินการให้ถึงที่สุด สําหรับอาคารเก่าอื่น ๆ อาทิ อาคารในพื้นที่ของกรมป่าไม้ได้กําชับในทุก ๆ พื้นที่ที่มีอาคารเก่าว่าหากจะมีการซ่อมแซมหรือบูรณะ ต้องมีการประชุมร่วมกันของภาคเอกชนและประชาชนในพื้นที่ ถึงความต้องการและวิธีการซ่อมแซม เมื่อได้แนวทางร่วมกันแล้ว จึงจะพิจารณาดําเนินการ
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)